stanford-oval/wikipedia huggingface dataset:
פטריק מהומס
ביוגרפיה

מהומס הוא בנו של פאט מהומס, שחקן בייסבול ששיחק במשך 12 עונות בליגת ה-MLB.
מהומס למד באוניברסיטת טקסס טק ושיחק במדי נבחרת הפוטבול והבייסבול שלה. בתום שנת הלימודים השנייה שלו, הוא עזב את נבחרת הבייסבול והתמקד רק בפוטבול. במהלך שנתו השלישית, הוביל מהומס את כל שחקני ליגת ה-NCAA במגוון קטגוריות. בתום לימודיו, נבחר מהומס במקום העשירי בדראפט ה-NFL לשנת 2017, על ידי קנזס סיטי צ'יפס.
בעונתו הראשונה בקבוצה היה מהומס מחליף לאלכס סמית' (אנ'). בעונה זו שיחק מהומס משחק אחד, כקוורטרבק הפותח, בו ניצחו הצ'יפס את דנוור ברונקוס. היה זה במחזור האחרון של העונה, כשהקבוצה כבר הבטיחה את מקומה בפלייאוף. לאחר שבעונה הבאה עבר סמית' לוושינגטון רדסקינס, הפך מהומס לקוורטרבק הפותח. באותה עונה מסר מהומס ל-5,097 יארד ול-50 טאצ'דאונים. הוא היה בכך לקוורטרבק הראשון בהיסטוריה שמסר מעל 5,000 יארד בעונה גם בליגת המכללות וגם ב-NFL. כמו כן היה לקוורטרבק השלישי בתולדות ה-NFL שמוסר ל-50 טאצ'דאונים בעונה אחת, לאחר טום בריידי ופייטון מאנינג. לאור ביצועיו נבחר מהומס ל-MVP של ה-NFL, נבחרת העונה (אול-פרו) ולמשחק הפרו בול וזכה בתואר שחקן ההתקפה של השנה. בפלייאוף גברה קנזס סיטי על אינדיאנפוליס קולטס 31–13 ובגמר ה-AFC הפסידה לניו אינגלנד פטריוטס בהארכה 31–37. מהומס כיכב במשחק זה עם מסירה ל-295 יארד ו-3 טאצ'דאונים.
בעונת 2019 נפצע מהומס במחזור השביעי, הוא שב לשחק במחזור העשירי. את העונה סיימה קנזס סיטי במאזן 12–4 ובמקום השני ב-AFC, מהומס מסר ל-26 טאצ'דאונים ו-4,031 יארד. בפלייאוף גברה קנזס סיטי על יוסטון טקסאנס 51–31 כשמהומס מסר ל-5 טאצ'דאונים ו-321 יארד. בגמר ה-AFC גברה הקבוצה על טנסי טייטאנס 35–24 עם 3 טאצ'דאונים ו-294 יארד במסירה של מהומס וטאצ'דאון נוסף בריצה. בסופרבול LIV ניצחה קנזס סיטי את סן פרנסיסקו 49' 31–20 לאחר שכבר הייתה בפיגור של 10 נקודות ברבע האחרון. מהומס שהתחיל את המשחק עם שתי מסירות שנחטפו, סיים אותו עם שני טאצ'דאונים ו-286 יארד במסירה ועוד טאצ'דאון בריצה. הוא נבחר ל-MVP של משחק הסופרבול, והיה בכך הצעיר ביותר לזכות בתואר זה.
ביולי 2020 חתם מהומס על הארכת חוזהו בקנזס סיטי עד לעונת 2031 (10 שנים מעבר לשנתיים עליהן כבר חתום) בעסקה בהיקף של כ-503 מיליון דולר, הגבוהה בהיסטוריה של הספורט האמריקאי. בשנת 2020 הופיע ברשימת 100 האנשים המשפיעים השנתית של מגזין טיים, טיים 100.
בעונת 2020 הצעיד את קנזס סיטי למאזן הטוב בליגה עם 14 ניצחונות, והעפלה לסופרבול LV בו הובסו על ידי טמפה ביי באקנירס.
בעונת 2022 נבחר בפעם השנייה ל-MVP של ה-NFL. הוא הוביל את הקבוצה לניצחון בסופרבול LVII בו נבחר ל-MVP.
באפריל 2023 הופיע ברשימה השנתית טיים 100 של מגזין טיים.
בעונת 2023 נבחר בפעם השלישית (והשנייה ברציפות) ל-MVP של הסופרבול, לאחר שהוביל את קנזס סיטי לניצחון בהארכה ב-סופרבול LVIII.
בעונת 2024 הפסיד בסופר בול LIX לפילדלפיה איגלס בתוצאה 40-22
הערות שוליים

↑  Chiefs, Patrick Mahomes agree to 10-year, $503M extension, אתר ה-NFL, ‏ 6 ביולי 2020
↑  Patrick Mahomes: The 100 Most Influential People of 2020, Time
↑  פייטון מאנינג, Patrick Mahomes II: The 100 Most Influential People of 2023, טיים, ‏12 באפריל 2023 (באנגלית)
| --- | --- |
בקרת זהויות :  ISNI: 0000 0005 0176 8123  LCCN: n2018072057  VIAF: 9773154622421044710003   WorldCat (עם VIAF): 9773154622421044710003 
ערך זה הוא קצרמרבנושא פוטבול. אתם מוזמנים לתרום לוויקיפדיה ו.
איתמר אורבך

| --- | --- |

הרב איתמר אורבך (מימין) בהכנסת ספר תורה. לפניו: הרב שלמה שפירא והרב מרדכי גרינברג.
 לידה:  ספטמבר 1955 (בן 69) אלול ה'תשט"ו
 מדינה:  ישראל 
 מקום פעילות:  חשמונאים, ירושלים
 השתייכות:  ציונות דתית
 תחומי עיסוק:  תלמוד הלכה אמונה ארץ ישראל חינוך מחשבת ישראל
 רבותיו:  הרב צבי יהודה הכהן קוק הרב אברהם שפירא הרב שאול ישראלי
 חיבוריו:  קיימו וקיבלו יונתי תמתי
 
 תפקידים נוספים:  רב היישוב חשמונאים (לשעבר) ר"מ בישיבת מרכז הרב
 
הרב איתמר אורבך (נולד ב-1955, אלול ה'תשט"ו) הוא ר"מ בישיבת מרכז הרב. במשך 28 שנה (ה'תשנ"ה–ה'תשפ"ג) שימש כרב היישוב חשמונאים שבבנימין.
ביוגרפיה

גדל בלוד ולמד ב"תיכון לוד" שבעיר. בצעירותו נקשר לרבה של העיר הרב נתן אורטנר. בצבא שימש כחובש קרבי במשך שלוש שנים. לאחר מכן החל ללמוד בישיבת מרכז הרב, שם למד במשך 11 שנה אצל רבותיו הרב צבי יהודה הכהן קוק והרב אברהם אלקנה כהנא שפירא. בתקופה זו עמד בקשר עם הרב נתן צבי פרידמן.
במשך שנתיים כיהן כר"מ בישיבת ירושלים לצעירים, ולאחר מכן נקרא לשמש כר"מ בישיבת בית אל, שם לימד 12 שנה. בשנת ה'תשנ"ז נקרא על ידי רבו הרב שפירא לשמש כר"מ בישיבת מרכז הרב, ומאז הוא משמש כר"מ של שיעור ב', ומעביר שיעורים נוספים במחשבת ישראל ובתנ"ך.
במשך 28 שנה (ה'תשנ"ה–ה'תשפ"ג) שימש כרב היישוב חשמונאים שבבנימין. מרבני תנועת קוממיות, ובעבר בעל טור קבוע בעלון התנועה. העביר שיעורים במכללת אורות ישראל ובמכללת מורשת יעקב ברחובות. היה ממייסדי הגרעין התורני הגדול בישראל בעיר רמלה ועמד בראשו בחודשיו הראשונים.
חיים אישיים

נשוי לניצה. לזוג עשרה ילדים. בנו הרב רפאל אורבך הוא מראשי הכולל דיינות בישיבת הכותל. בנו נפתלי נשוי לרחל, בתה של ח"כ אורית סטרוק. חתנו אורי קירשנבום הוא בכיר בארגון חוננו.
לאחר שסיים את תפקידו ברבנות היישוב חשמונאים, עבר לתקופה קצרה ליישוב נריה, ולאחר מכן לשכונת קריית משה בירושלים, בקרבת מקום לישיבת מרכז הרב.
עמדותיו

בתקופת תוכנית ההתנתקות הצטרף לקוראים לסרב פקודה יחד עם רבו הרב אברהם אלקנה שפירא וראה בסירוב ערך תורני ויחד עם זה וכחלק מזה ערך לאומי ודמוקרטי, שהאדם הן כאדם והן כבעל עקרונות אינו טפל למדינה אלא חלק ממנה ואף נטל חלק פעיל במאבק נגד פינוי היישובים. הרב אורבך תומך נלהב של ההתיישבות ולקח חלק בתמיכת הרבנים בחיזוק גבעת עוז ציון שבבנימין.
הרב אורבך הצטרף לעשרות רבנים שמחו על מעצרו של הרב יצחק שפירא, ראש ישיבת עוד יוסף חי.
חיבוריו

קיימו וקבלו – שיחות על חג הפורים, מכון מים חיים, תשע"ח.
יונתי תמתי – ביאור על ספר יונה, מכון מים חיים, התשפ"ג.
איתמר במערבא – סיכומי שיעורים בגמרא תנ"ך ואמונה על ידי תלמידיו, תשפ"ד.
הערות שוליים

↑  גיל קלנר, ‏הגרעין התורני ברמלה חוגג עשור, באתר "סרוגים", 30 בדצמבר 2013
↑  רבנים נוספים הצטרפו לקריאת הרב שפירא, באתר ערוץ 7, 24 באוקטובר 2004
↑  אורי גליקמן, אלפים חיברו את רצועת עזה לכותל, באתר nrg‏, 25 ביולי 2004
↑  דביר עמר, רבני בנימין הגיעו למלווה מלכה בעוז ציון: "החזית של ההתיישבות", באתר ערוץ 7, ‏כ"ו באב תשפ"ג
↑  מתוך אתר ישראלי פטריוטי
| --- | --- |
בקרת זהויות :  NLI: 987012098076205171  VIAF: 373167265479272610009   WorldCat (עם VIAF): 373167265479272610009 
הרב איתמר אורבך (משמאל) בהכנסת ספר תורה בישיבת מרכז הרב עם הרב יגאל לרר
אוריינות דיגיטלית

שיעור מחשבים.
אוריינות דיגיטלית (Digital literacy) היא סוג של אוריינות מדיה המתמקדת ביכולת להבין את סביבת המחשב והאינטרנט. מייצגת מגוון מיומנויות טכניות, קוגניטיביות וסוציולוגיות לביצוע מטלות ולפתרון בעיות בסביבות דיגיטליות. האוריינות הדיגיטלית כוללת את היכולת לעבוד באופן יעיל עם תוכנות מחשב שונות, גלישה באמצעות דפדפן ועוד.
אדם בעל אוריינות דיגיטלית הוא אדם עם: ידע אודות העקרונות הבסיסיים של מחשבים; מיומנויות בשימוש ברשתות מחשבים; יכולת לקחת חלק בקהילות מקוונות ורשתות חברתיות תוך הקפדה על כללי התנהגות; כישורי חשיבה ביקורתית; יכולת למצוא, ללכוד, להעריך ולהבין מידע שהועלה על ידי טכנולוגיה דיגיטלית.
אוריינות דיגיטלית וחשיבותה

אוריינות דיגיטלית נחשבת למיומנות הישרדות בעידן המידע, משום שהיא פותחת "דלתות דיגיטליות" לעולם הידע אשר מתחדש לנגד עינינו מדי יום ביומו.
מהפכת המידע הדיגיטלי אומנם נושאת עימה כוח להיטיב ולהועיל, אך יש בה גם כוח להזיק ולהשחית. האוריינות הדיגיטלית יכולה לאפשר לאדם לנצל באופן יעיל את יתרונות הטכנולוגיה באופן בטוח, תוך הישמרות מפני סכנות אפשריות.
בעוד סביבת האינטרנט הולכת ומתפתחת, עולה הצורך באוריינות דיגיטלית, כדי לעבוד כראוי בסביבות דיגיטליות, להעריך נתונים ומידע, ולכתוב בצורה אפקטיבית ומשמעותית.
אוריינות דיגיטלית וחשיבותה > סכנות רשת

למרות יתרונותיה הבולטים של טכנולוגיות מידע ותקשורת קיימים גם מספר סכנות בשימוש באינטרנט ובהם: חשיפה לאפשרות בריונות רשת, גנבת זהות, הפצת סרטונים אישיים כפורנוגרפיית נקם וכסחיטה מינית ברשת, מכירת מידע פרטי למטרות מסחר כגניבת נתוני אשראי ופרטים אישיים למטרות אישיות כסחיטה, מסחר או איתור תוך פגיעה בזכות לפרטיות כמעקב המונים, מעקב על מחשבים ורשתות, זיהוי עקבות דיגיטליים, או ניתוח רשתות חברתיות. בין הכלים הבודדים הקיימים למניעת סכנות מסוג זה נמנים הזכות להישכח, הטיעון אין לי מה להסתיר, חוק סדר הדין הפלילי (סמכויות אכיפה - נתוני תקשורת) וחוק הגנת הפרטיות מתוקף הזכות לפרטיות.
האוכלוסייה החרדית מנסה להימנע מסכנות אלו בשימוש באינטרנט כשר.
אוריינות דיגיטלית וחשיבותה > הערכה של נתונים ומידע

טכנולוגיות המידע והתקשורת הציפו את העולם בים של מידע נגיש וזמין. מידע זה פתוח וחשוף אך גם פרוץ ובלתי מבוקר.
אוריינות דיגיטלית מונעת מאנשים להאמין לשקרים ובדיות אשר מופצים באינטרנט או אשר נוצרו על ידי מניפולציית תמונות. הונאות דואר אלקטרוני ודיוג לעיתים רבות מנצלים את היתרון הטמון באנאלפביתיות דיגיטלית, דבר אשר עלול לעיתים לעלות לקורבנות כסף רב ולהפוך אותם לקורבנות לגנבת זהות.
אוריינות דיגיטלית וחשיבותה > תקשורת, קשרים חברתיים ומסחר

המחשב והאינטרנט יכולים לשמש ליצירה וחיזוק של קשרים בין-אישיים. בהתאם לכך, ישנם מקרים בהם נוצרות חברויות באינטרנט, אשר יכולות להתקיים גם ללא קשר נוסף בעולם האמיתי.
אוריינות דיגיטלית מסייעת לאנשים לתקשר ולהיות מעודכנים במגמות החברתיות. אוריינות של שירותי הרשתות החברתיות ושל אתרי ה-Web 2.0 מסוגלים לסייע לאנשים לשמור על קשר עם אחרים, להעביר מידע עדכני ואפילו למכור סחורות ושירותים. מגמה זו שכיחה יותר בעיקר בקרב הדור הצעיר כיום.
אוריינות דיגיטלית וחשיבותה > השתלבות בשוק העבודה

מקומות עבודה רבים כיום דורשים ידע בסיסי במחשבים ובאינטרנט על מנת שעובדיהם יוכלו לבצע פעולות בסיסיות שונות. בעקבות ההתקדמות הרבה של הטכנולוגיה האלחוטית, יותר ויותר מקומות עבודה דורשים שלעובדיהם יהיו מיומנויות בעבודה עם טלפונים ניידים ומחשבי כף יד.
משרות צווארון לבן מתבצעות כיום בעיקר על גבי מחשבים והתקנים ניידים ועל כן נדרשת מהעובדים הוכחה לאוריינות דיגיטלית כתנאי להעסקה או לקידום.
ככל שהטכנולוגיה הופכת זולה וזמינה יותר, יותר משרות צווארון כחול דורשות אוריינות דיגיטלית גם כן. יצרנים וקמעונאים, לדוגמה, צפויים לאסוף ולנתח נתונים על הפרודוקטיביות על מנת שיוכלו להישאר תחרותיים.
משרדי כוח אדם נוהגים כיום לעיתים רבות לחפש עובדים פוטנציאליים בעיקר דרך אתרי האינטרנט שלהם ובכך מגדילים את החשיבות של האוריינות הדיגיטלית לצורך מציאת מקום עבודה.
להתפתחות הטכנולוגיה השפעה על עתידו של שוק העבודה, כאשר המקצועות הטכנולוגיים וענפי המידע והנתונים צפויים להפוך למקצועות מובילים, וכך עובדים אשר יהיו בעלי שליטה נמוכה באותן מיומנויות אוריינות דיגיטלית, עשויים להתקשות להשתלב בשוק המשתנה, ואף להיפלט ממנו. לצד הידע הטכנולוגי והאוריינות הדיגיטלית, דורשים ארגונים מיומנויות כגון גמישות מחשבתית, יזמות, ורסטיליות, ויצירתיות, ככלים להצלחה בשוק העבודה, בייחוד בתעשיית ההייטק. התפתחות שפת התכנות, הרובוטיקה והבינה המלאכותית צפויה אף היא לתרום לאותם שינויים בשוק התעסוקה, בין היתר באמצעות אוטומציה של תפקידים רבים אשר תביא לאיבוד משרות, גם בקרב מקצועות הצווארון הלבן ובעלי תארים מתקדמים.
מערכת החינוך שואפת להכין את התלמידים לקראת עולם התעסוקה העתידי ולהקנות להם מיומנויות אוריינות דיגיטלית הנחוצות לשם כך, ובאותו אופן פועלת האקדמיה לתגבר את ההוראה והמחקר בתחומי ההייטק, ההנדסה ומדעי הנתונים, תוך הדגשת חשיבות המיומנויות הדיגיטליות, כדרך להכשרת הסטודנטים להתפתחויות העתידיות במשק.
מיומנויות חשיבה הנכללות באוריינות הדיגיטלית > חשיבה צילומית חזותית

ממשקי המשתמש הגרפיים מייצגים בדרכים רבות תחייה של הכתב שהיה שכיח בתקופה של אלף-בית התמונתי העתיק: קריאה צילומית-חזותית. בעבודתם עם ממשקים גרפיים, המשתמשים מיישמים צורה מיוחדת של חשיבה דיגיטלית - חשיבה צילומית-חזותית - המסייעת להם "לקרוא" באופן אינטואיטיבי וחופשי, ולהבין את המסרים המתוארים חזותית. אנשים בעלי חשיבה צילומית-חזותית ניחנים בזיכרון חזותי טוב ובחשיבה אינטואיטיבית-אסוציאטיבית מפותחת, המסייעים להם לפענח ולהבין מסרים חזותיים בקלות ובאופן שוטף.
לאור ההכרה בערך התקשורת הצילומית-חזותית בלימוד, ביחד עם הפיתוח של סביבות עבודה דיגיטליות בעשורים האחרונים, חברות תוכנה השקיעו מאמץ מיוחד בתכנון סביבות מולטימדיה מתוחכמות ואינטראקטיביות המנצלות את אפשרות ההצגה של טקסט, קול ותנועה מסונכרנים.
מיומנויות חשיבה הנכללות באוריינות הדיגיטלית > חשיבת שיעתוק

המצאת מכבש הדפוס על ידי גוטנברג (Gutenberg) בשנת 1455 סימנה קפיצת מדרגה משמעותית ביכולת האנושית לשכפל ולהפיץ מידע בהיקף נרחב. עד אז, כל ידע כתוב או גרפי אוחסן בדרך שאינה ניתנת לשכפול, בספריות ואוספים. חלק מהמסורת והידע אף לא היו בצורה כתובה, והועברו בעל פה מדור לדור.
קפיצת המדרגה הגדולה הבאה ביכולת האנושית לשכפול ידע ארעה במאה ה-20, עם הופעת השכפול הדיגיטלי הממוחשב. האפשרויות החדשות והבלתי מוגבלות הללו לשכפול והפצה של מידע דיגיטלי פתחו אופקים חדשים בפני יוצרים, הן באקדמיה והן באמנות, אולם הם גם דרשו את הפיתוח של קריטריונים חדשים למקוריות, יצירתיות וכישרון באמנות או בעבודה אקדמית. בעידן השעתוק, חוקרים וסטודנטים עושים שימוש בחלקים של טקסטים שפורסמו בעבר כבסיס למאמרים חדשים. כתיבת עבודה אקדמית מקורית בעזרת טכניקות דיגיטליות לשיעתוק של טקסט, דורשת מהתלמיד לשלוט בסוג מיוחד של חשיבה, חשיבת שעתוק. חשיבת שעתוק דיגיטלית היא היכולת ליצור הסבר או עבודה בעלת משמעות, אמינה ויצירתית, על ידי שילוב של פיסות מידע עצמאיות קיימות.
מיומנויות חשיבה הנכללות באוריינות הדיגיטלית > חשיבה מסתעפת

טכנולוגיית היפר-טקסט מודרנית הציבה בפני משתמשי המחשב אתגרים חדשים של חשיבה דיגיטלית. היא אפשרה לתלמידים לעבור מלמידה המבוססת על חיפוש מידע ליניארי יחסית בספריות ומאגרי מידע מסורתיים, ללמידה מבוססת על הבניית ידע ממידע שהגישה אליו הושגה באופן לא-ליניארי. סביבת ההיפר-מדיה המודרנית מספקת למשתמשים דרגת חופש גבוהה בניווט דרך תחומי ידע שונים, אך גם מציבה בפניהם בעיות העולות מהצורך להרכיב ידע מכמויות גדולות של פיסות מידע נפרדות, המושגות באופן לא-ליניארי ו"לא מסודר". מנקודת המבט החינוכית, החשיבות המרכזית של הסביבה המבוססת על היפר-מדיה נמצאת לאו דווקא ביכולות של עבודה בריבוי משימות שהיא מציעה למשתמשים, אלא באפשרות השימוש בסביבות שכאלה לניווט אסוציאטיבי, מסתעף ולא-ליניארי, דרך תחומי ידע שונים.
מיומנויות חשיבה הנכללות באוריינות הדיגיטלית > חשיבת מידע

הצורך בהערכה נבונה של מידע אינו מייחד את העידן הדיגיטלי; הוא תמיד היה חשוב ללמידה מוצלחת, אפילו לפני מהפכת המידע. עם זאת, בעידן המודרני, עם החשיפה הבלתי נדלית למידע דיגיטלי שניתן בקלות לפרסום וטיפול, היכולת להעריך ולאמוד מידע כהלכה הפכה ל"מיומנות הישרדות" עבור אזרחי העידן המודרני. הבעיות העיקריות בהערכת מידע נעוצות בקושי להעריך את האמינות והמקוריות של מידע ואת מידת היושר המקצועי בהצגתו.
בהיעדר מנגנונים יעילים להערכת מידע, כיצד מחליטים לומדים מה לבחור מתוך הכמות האינסופית של פיסות מידע ובאילו להטיל ספק? המונח "חשיבת מידע", מתייחס למיומנויות קוגניטיביות שמשתמשים מנצלים במטרה להעריך מידע באופן נבון ויעיל. חשיבת מידע פועלת כמסנן: היא מזהה מידע שגוי, לא רלוונטי או מוטה, ומונעת את חדירתו למערכת השיקולים של התלמיד.
מיומנויות חשיבה הנכללות באוריינות הדיגיטלית > חשיבה חברתית רגשית

התפתחות האינטרנט ופלטפורמות אחרות של תקשורת דיגיטלית פתחו בפני המשתמשים ממדים ואפשרויות חדשים ללימוד משותף ושיתוף מידע בצורות מגוונות, כגון קהילות למידה, קבוצות דיון, וחדרי צ'אט. אולם, לצד ההזדמנויות, אפשרויות חדשות אלה גם מציבות בפני המשתמש בעיות בהיקף שלא נודע כמותו לפני עידן האינטרנט. המרחב הווירטואלי הוא ג'ונגל של תקשורת אנושית, המכיל תערובת אינסופית של מידע, אמיתי ושקרי, ישר ומטעה, מידע של רצון טוב ומידע זדוני. משתמשים נבונים של המרחב הווירטואלי יודעים כיצד להימנע מ"מלכודות" וכן להפיק תועלת מהיתרונות של תקשורת דיגיטלית. למשתמשים אלה שליטה טובה בחשיבה חברתית-רגשית, מכיוון שהיא מערבת בעיקר תחומים חברתיים ורגשיים של עבודה במרחב הווירטואלי.
מיומנויות חשיבה הנכללות באוריינות הדיגיטלית > חשיבת זמן אמת

טכנולוגיות המולטימדיה העכשוויות, כגון משחקי מחשב, ספרים אינטראקטיביים וגם סביבות להוראה סינכרונית, מציגות למשתמשים מגוון רחב של גירויים בעת ובעונה אחת המחייבים לעבד במקביל ובמהירות גדולה גירויים חזותיים־תמונתיים, קוליים, מוטוריים וטקסטואליים. חשיבת זמן אמת קיימת מאז ומעולם כמעט בכל מצב של עיבוד מידע וקבלת החלטות בחיי היום יום, אך בעידן הדיגיטלי, עם החדירה המסיבית של טכנולוגיות המחייבות עיבוד מקבילי מהיר של מידע, היא הפכה לתנאי הישרדות של ממש.
היבטים חינוכיים

משאבי הוראה/למידה נגישים היום באמצעות רשת האינטרנט ומציעים טקסטים, תמונות, הקלטות וסרטי וידאו. השימוש בהם בכיתה מחבר את התלמידים לעולם הדיגיטלי והפוטנציאל שלהם להשבחת הדיאלוג הלימודי הוא רב. בתי ספר רבים בעולם נוהגים כיום לעדכן באופן תדיר את תוכנית הלימודים שלהם ולהכיל בה חינוך לאוריינות דיגיטלית, על מנת שיוכלו לעמוד בקצב המואץ של ההתפתחויות הטכנולוגיות. לעיתים רבות בתי הספר רוכשים מחשבים עבור כיתות הלימוד, משתמשים בתוכנות מחשב על מנת להעביר את תוכנית הלימודים, והופכים חומרי לימוד שונים לזמינים ברשת האינטרנט עבור תלמידיהם.
השימוש במכשור אלקטרוני לצורכי הוראה מכונה E-learning. הוא כולל למידה משולבת מחשבו למידה מקוונת.
אוריינות דיגיטלית יכולה לשמש לצורך למידת חקר. בהתאם לכך, לעיתים רבות מורים מלמדים מיומנויות של אוריינות דיגיטלית אשר יסייעו לתלמידים להשתמש במחשבים לצורך עבודות מחקר.
היבטים חינוכיים > הכשרת מורים

תוכניות הלימוד במכללות להכשרת מורים מדגישות היבטים אורייניים כמידענות וככתיבה אקדמית, אך למעשה עם סיום הלימודים, המורים ותלמידיהם אינם נגישים למידע אקדמי מהימן ושפיט והם עושים שימוש דווקא במידע שמקורו ברשת האינטרנט. הרשת, על ערוצי התקשורת השונים הפועלים בה, מאפשרת יצירה של קשרים מקצועיים ושיתוף מחוץ לגבולות האקדמיה. תפקיד מכשירי המורים, אם כך, אינו למנוע מהסטודנטים להשתמש במידע שאינו אקדמי אלא להפך - לעשות שימוש במגוון מקורות מידע - אך במקביל גם לבקש מהסטודנטים לעשות זאת תוך בחינה ביקורתית של מקורות המידע ואופן ההתקשרות.
היבטים חינוכיים > השפעה גלובלית

לאורך השנים פקידי ממשל שונים ברחבי העולם הדגישו את חשיבות האוריינות דיגיטלית עבור כלכלת מדינותיהם. האתר הוט צ'לק (HotChalk)המיועד למחנכים ציין כי: "אומות בהן קיימת מערכות חינוך ריכוזיות, כגון סין, מובילות כיום את יישום תוכניות ההכשרה של האוריינות הדיגיטלית בקצב מואץ יותר מאשר שאר מדינות העולם."
מדינות מתפתחות רבות מתמקדות כיום גם הן בחינוך לאוריינות דיגיטלית על מנת שיוכלו בעתיד להיות יותר תחרותיות בשוק העולמי.
שר החינוך של הפיליפינים ג'סלי לאפוס הדגיש בעבר את חשיבות האוריינות הדיגיטלית במערכת החינוך הפיליפינית. לטענתו ההתנגדות לשינוי מהווה את המכשול העיקרי בשיפור חינוך האומה בתוך העולם הגלובלי.
ראו גם

מיומנויות המאה ה-21
אוריינות AI
הפער הדיגיטלי
נטיקה
למידה מקוונת
E-learning
רב אוריינות
לקריאה נוספת

ערן פישר, החברה הדיגיטלית: מדיה כטכנולוגיה, רעננה, למדא - ספרי האוניברסיטה הפתוחה, 2022.
הערות שוליים

1 2  משרד החינוך, האגף לתכנון ולפיתוח תוכניות לימודים (2009). מידענות - מתווה לפיתוח תהליכים מידעניים במהלך הלמידה של תחומי הדעת להתנהלות לומדים בסביבה עתירת מידע.
↑   טלי חרותי-סובר, אל תישארו מאחור: אלה המקצועות שהביקוש להם יזנק בעשור הקרוב, באתר TheMarker‏, 11 ביולי 2021
↑  בלה אברהמס, ‏פיתוח מיומנויות רכות: האגוז הקשה של מערכת החינוך | דעה, בלה אברהמס, באתר גלובס, 30 ביולי 2021
↑  מקצועות העתיד, פרופ' יורם יובל, יובל נוח הררי והתחומים לעתיד הקרוב והרחוק, באתר לימודים בישראל
↑  עמיר קורץ, "בניגוד לשמועות, האוניברסיטאות קשובות לשינויים בשוק העבודה ומשתנות כל הזמן", באתר כלכליסט, 24 במאי 2022
↑  מאיה כהן, "המקצועות היצירתיים והרווחיים יושפעו הכי הרבה מהתפתחות הבינה המלאכותית", באתר כלכליסט, 11 במאי 2022
↑  יהודה קונפורטס, שנת הלימודים תשפ"ג: נמשך הגידול בביקוש ללימודי היי-טק וטכנולוגיה, באתר אנשים ומחשבים
↑  התואר החדש מדעי הנתונים, מבוקש מאוד במוסדות האקדמיים, באתר המועצה להשכלה גבוהה, ‏2018
↑  עפר לבנת, ‏הפעלת רחפנים וגידול קנאביס: במוסדות האקדמאיים מחפשים את מקצוע העתיד, באתר מעריב אונליין, 27 באוקטובר 2019
↑  Eshet, Y, Digital literacy: A conceptual framework for survival skills in the digital era, Journal of Educational Multimedia and Hypermedia 13, 2004, עמ' 93-106
↑  חשיבה דיגיטלית חינוך דוט קום
↑  טיפוח אוריינות דיגיטלית מדריך למורה מילה טובה עברית לכיתה ב' (מט"ח)
↑  אוריינות דיגיטלית באתר מכללת קיי
↑  hotchalk HotChalk
| --- | --- |
בקרת זהויות :  LNB: 000302666 
שליחה של מסרון באמצעות טלפון סלולרי מאפשרת תקשורת חברתית.
טרמין

ערך זה עוסק בכלי נגינה אלקטרוני. אם התכוונתם למשמעות אחרת, ראו .
| --- | --- |

 
 סיווג:  כלי נגינה אלקטרוניים
 קבוצה:  כלי נגינה אלקטרוניים, analogue synthesizers and other electronic instruments with thermionic valve (vacuum-tube) based devices generating and/or processing electric sound signals, continuous-pitch instrument 
 
הנגינה בטרמין. האנטנה המאוזנת שולטת בעוצמת הצליל, והמאונכת בתדירותו. הנגנית בתמונה היא לידיה קאווינה, מנגניות הטרמין המובילות בעולם ואחיינית מדרגה שנייה של ממציא הכלי, לב טרמין
טֶרֶמין הוא כלי נגינה ממשפחת הכלים האלקטרוניים, וכלי הנגינה הראשון שהנגינה בו מבוצעת ללא מגע. הוא הומצא על ידי רוסי ממוצא יהודי, לב סרגייביץ' טרמן (רוסית: Лев Сергеевич Термен) בשנת 1919. הנגינה בכלי זה מתבצעת על ידי שינוי מרחק הידיים מזוג אנטנות המשפיע על השדה האלקטרומגנטי בסביבתן. האות מהאנטנות שולט על מתנד אלקטרוני המחולל את אות השמע אותו מעביר הטרמין למגבר ומשם לרמקולים. יד אחת שולטת בתדר האות, והשנייה בעוצמתו. גובה הידיים שולט בעוצמה, ומיקומם על ציר הימין-שמאל על גובה הצליל. חסרונו הגדול של הטרמין הוא אי-יכולתו לנגן צלילים קטועים (סטקטו).
צליליו של הטרמין יוצרים אווירה מסתורית וזרה, ומשמשים בין היתר בסצנות בסרטים המתארות חייזרים, במידה רבה בשל השימוש החלוצי שעשה בו המלחין ברנרד הרמן בפסקול שכתב לסרט אולטימטום לאדמה, בשנת 1951. הטרמין הוא גם כלי פופולרי במוזיקה מודרנית. ז'אן מישל ז'אר עשה בו שימוש נרחב באלבומו "Oxygene". הרכבי רוק רבים השתמשו בטרמין, ביניהם לד זפלין, הרולינג סטונז והרכב הרוק הפסיכדלי הברזילאי המוטנטים. חברי ההרכב פאטו פו אף חיברו שיר מחווה לממציא הכלי, לב טרמין, בו נשמעים צלילי הטרמין, וגם צילמו קליפ של השיר, בו מופיע גיטריסט ההרכב בתפקיד לב טרמין.
הטרמין משמש כיום גם כגלאי שינויים באותות החשמליים של חפצים בסביבתו ולמדידת שינויים בגודלם. חיישני הטרמין מסוגלים לקלוט שינויים של ננומטר.
בזכות היותו בעל חיישנים רגישים כל כך, הטרמין שימש לבניית מערכת המראות המהוות חלק ממכלולי הטלסקופ במצפה הכוכבים קק שבהוואי.
יהודה בארקן

| --- | --- |

יהודה בארקן, 2008
 לידה:  29 במרץ 1945 ט"ו בניסן ה'תש"ה המנדט הבריטי נתניה, פלשתינה (א"י) 
 פטירה:  23 באוקטובר 2020 (בגיל 75) ה' בחשון ה'תשפ"א ישראל ירושלים, ישראל 
 מקום קבורה:  רחובות 
 סוגה מועדפת:  סרטי בורקס, מצלמה נסתרת וקומדיה
 מדינה:  ישראל 
 תקופת הפעילות:  1965–2020 (כ־55 שנים)
 עיסוק:  שחקן, מפיק, במאי קולנוע ותסריטאי
 פרסים והוקרה:  פרס אופיר על מפעל חיים (2014) 
 האתר הרשמי
 פרופיל ב-IMDb
 
יהודה בארקן (לשעבר ברקן; 29 במרץ 1945 –  23 באוקטובר 2020) היה שחקן, מפיק, במאי קולנוע ותסריטאי ישראלי. התפרסם בשנות ה-70 וה-80 של המאה ה-20 בתוכניות וסרטי המתיחות שכתב וביים, בסרטי הבורקס "צ'רלי וחצי" ו"חגיגה בסנוקר", ובטרילוגיית סרטי "אבא גנוב"; זוכה פרס אופיר על מפעל חיים מהאקדמיה לקולנוע הישראלי, נחשב כאחד מגדולי השחקנים הישראלים בכל הזמנים.
ביוגרפיה

בארקן נולד בשם יהודה יחזקאל ברקוביץ' בנתניה לשמואל יליד פולין ואסתר ילידת צ'כוסלובקיה שעלו לארץ ישראל לפני מלחמת העולם השנייה. בילדותו למד ב"בית הספר ביאליק" ובנעוריו למד בתיכון אורט בעיר מגוריו נתניה והיה חניך בתנועת הנוער "המכבי הצעיר". בצה"ל שירת בחיל ההנדסה הקרבית ובלהקת פיקוד צפון. עם שחרורו מהצבא הצטרף ל"להקת פיקוד דיזינגוף" – להקה שהתבססה על אופי של להקה צבאית והורכבה מיוצאי להקות צבאיות וביצעה שירים ומערכונים. בין חברי הלהקה היו ששי קשת, צילה דגן ואריה מוסקונה. בשנת 1967 שיחק במחזה "בקט או כבודו של אלוהים" בתיאטרון הבימה, לצד עודד תאומי ומישא אשרוב.
בתחילת שנות ה-70, במסגרת תוכנית הרדיו המצליחה "חמים וטעים" שערך והגיש גדי ליבנה, שודרה "פינת המתיחה הקטנה" שבה בארקן (וגם משה טימור, שלמה בראבא ואחרים) ביצעו מתיחות טלפוניות בשידור חי. לימים ביסס בארקן על הפינה הזאת את סרטי המתיחות שלו, שהפכו לסוגה קולנועית ישראלית מצליחה.
ביוגרפיה > בטלוויזיה וברדיו

בשנת 1994, מעט לאחר תחילת שידורי ערוץ 2 המסחרי, החל להגיש את תוכנית המתיחות "לא דופקים חשבון" בשידורי קשת. התוכנית ירדה מהמסך לאחר זמן קצר.
בשנת 2003 השתתף בסרט הדוקומנטרי "זהירות מצלמה" לצד נורית גפן וג'וזי כץ. ב-2004 גילם את שלמה אטיאס לצד ליא קניג בסדרת הדרמה "אהבה בשלכת" שכתבה אליסה דור וביים יוחנן ולר בערוץ 1. ב-2009 התארח בסדרה "עוד משפחה וחצי" שכתבה גלילה רון פדר עמית. בין השנים 2010–2014 גילם את מאיר רוטנברג בסדרת הדרמה שיצרה קרן מרגלית "פלפלים צהובים". ב-2011 גילם פרשן סנוקר בפרק הוקרה לסרט "חגיגה בסנוקר" בסדרה "החברים של נאור" שכתב וביים נאור ציון.
לאחר חזרתו בתשובה עבר בארקן ליצירה ומשחק סרטים חרדיים: ב-2003 שיחק בסרט "גבורה של ילד" שביים משה חורי בהפקת "חלום הפקות איכות". שיחק בסרט "כל יהודי זהב" בהפקת "ניצוצות של קדושה". הופיע בסרט, ובמסע הופעות "מאבא גנוב לאבא שבשמיים" שבו הוא מספר את סיפור חזרתו בתשובה.
במשך תקופה הגיש תוכנית שבועית לפרשת השבוע, "חכמים בלילה", העוסקת בשאלות למאזינים, ברדיו קול חי. משנת 2011 שידר את התוכנית ברדיו קול ברמה מדי יום שלישי בחצות. בשנת 2015 התוכנית ירדה מהאוויר.
באוקטובר 2017 הופיע בסדרת הדרמה "כיפת ברזל" בתור ראש ישיבת ויזניץ'.
בארקן אף שיחק בתפקידי משנה בסדרות "ניידת החלומות" ו"נוצות הזהב" בערוץ מאיר, לצד יהונתן רוזנהק.
ב-2020 התארח בתוכנית הטלוויזיה "פגישה" בהנחייתו של רוני קובן. זו הייתה הופעתו האחרונה. התוכנית שודרה לאחר מותו והוקדשה לזכרו.